title: Kommissionens gennemførelsesforordning (EU) 2021/521 af 24. marts 2021 om særlige regler for ordningen, hvorefter udførslen af visse varer gøres betinget af fremlæggelse af en udførselstilladelse

text:
                  25.3.2021

                  DA

                  Den Europæiske Unions Tidende

                  L 104/52

         KOMMISSIONENS GENNEMFØRELSESFORORDNING (EU) 2021/521
         af 24. marts 2021
         om særlige regler for ordningen, hvorefter udførslen af visse varer gøres betinget af fremlæggelse af en udførselstilladelse
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2015/479 af 11. marts 2015 om fælles ordninger for udførsel (1), særlig artikel 5, og
         ud fra følgende betragtninger:

                     (1)

                     Den 30. januar 2021 vedtog Kommissionen gennemførelsesforordning (EU) 2021/111 (2) om at gøre udførslen af covid-19-vacciner samt virksomme stoffer, herunder moder- og arbejdscellebanker, der anvendes til fremstilling af disse vacciner, betinget af fremlæggelse af en udførselstilladelse i henhold til artikel 5 i forordning (EU) 2015/479. Efter udløbet af perioden på seks uger fra datoen for disse foranstaltningers ikrafttræden vedtog Kommissionen gennemførelsesforordning (EU) 2021/442 (3) om at gøre udførslen af de samme varer betinget af en udførselstilladelse indtil den 30. juni 2021 i henhold til artikel 6 i forordning (EU) 2015/479.

                     (2)

                     Den globale mangel på covid-19-vacciner fortsætter og er tilmed stigende på grund af forsinkelser i produktionen.

                     (3)

                     I henhold til gennemførelsesforordning (EU) 2021/442 skal medlemsstaterne give afslag på udstedelse af udførselstilladelse, hvis den pågældende udførsel — i betragtning af mængden eller andre relevante omstændigheder, f.eks. mængden af vacciner, der blev leveret til Unionen på tidspunktet for anmodningen — udgør en trussel mod gennemførelsen af de forhåndsindkøbsaftaler (APA'er), der indgået mellem Unionen og vaccineproducenterne.

                     (4)

                     Der er stadig manglende gennemsigtighed og vedvarende begrænsninger for produktionen af covid-19-vacciner og forsinkelser i leveringen af dem i Unionen, hvilket kan udgøre en trussel mod forsyningssikkerheden i Unionen for de varer, der er omfattet af gennemførelsesforordning (EU) 2021/442. Yderligere elementer bør derfor tages i betragtning, når der træffes beslutning om at udstede eller give afslag på en udførselstilladelse.

                     (5)

                     Det fremgår af de oplysninger, som Kommissionen har indsamlet gennem ordningen for udførselstilladelser, som blev indført ved gennemførelsesforordning (EU) 2021/111 og videreført ved gennemførelsesforordning (EU) 2021/442, og gennem tolddata, at udførsel, der er omfattet af tilladelsesordningen, kan kanaliseres via lande, der hidtil har været fritaget for kravet om udførselstilladelse, hvilket betyder, at den nødvendige grad af gennemsigtighed ikke kan sikres. Disse undtagelser bør derfor suspenderes midlertidigt.

                     (6)

                     Undtagelsen bør bibeholdes for en række af de lande og territorier, der er nævnt i artikel 1, stk. 9, litra a), i gennemførelsesforordning (EU) 2021/442, nemlig dem, der er særligt afhængige af forsyningskæderne i storbyerne i de medlemsstater, som de er knyttet til, eller af nabomedlemsstaternes forsyningskæder.

                     (7)

                     Det fremgår også af oplysningerne i betragtning 5, at EU-producenter har eksporteret store mængder af varer, der er omfattet af ordningen for udførselstilladelser, til lande med en stor produktionskapacitet, mens disse lande begrænser deres egen eksport til Unionen, enten ved lov eller gennem kontraktlige aftaler eller andre ordninger, der er indgået med vaccineproducenter etableret på deres område. Denne uligevægt fører til forsyningsknaphed i Unionen.

                     (8)

                     Derudover har de samme oplysninger vist, at EU-producenter har eksporteret store mængder af varer, der er omfattet af ordningen for udførselstilladelser, til en række lande uden produktionskapacitet, men som har en højere vaccinationsrate end Unionen, eller hvor den nuværende epidemiologiske situation er mindre alvorlig end i Unionen. Udførsel til disse lande kan således true forsyningssikkerheden i Unionen.

                     (9)

                     Medlemsstaterne bør derfor give afslag på udførselstilladelser.

                     (10)

                     Kommissionen bør tage de samme yderligere elementer i betragtning, når den foretager en vurdering af det udkast til beslutning, som den kompetente myndighed i medlemsstaten har meddelt i henhold til artikel 2, stk. 4, i gennemførelsesforordning (EU) 2021/442.

                     (11)

                     På grund af situationens hastende karakter bør foranstaltningerne i denne forordning træffes i overensstemmelse med artikel 3, stk. 3, i forordning (EU) 2015/479.

                     (12)

                     Denne forordning bør træde i kraft øjeblikkeligt. Under henvisning til artikel 5, stk. 5, i forordning (EU) 2015/479 bør foranstaltningerne i nærværende forordning finde anvendelse i seks uger —

               VEDTAGET DENNE FORORDNING:

            Artikel 1
            Anvendelsen af artikel 1, stk. 9, litra a), i gennemførelsesforordning (EU) 2021/442 suspenderes.
            Suspensionen finder dog ikke anvendelse på følgende lande og territorier:

                        —

                        Andorra

                        —

                        Færøerne

                        —

                        San Marino

                        —

                        Vatikanstaten

                        —

                        de oversøiske lande og territorier, der er opført i bilag II til traktaten om Den Europæiske Unions funktionsmåde

                        —

                        Büsingen

                        —

                        Helgoland

                        —

                        Livigno

                        —

                        Ceuta og Melilla.

            Artikel 2

               1.   Den kompetente myndighed i en medlemsstat udsteder en udførselstilladelse som anmodet om i henhold til gennemførelsesforordning (EU) 2021/442, forudsat at:

                           a)

                           udførselstilladelsen opfylder betingelsen i artikel 1, stk. 7, i gennemførelsesforordning (EU) 2021/442

                           b)

                           tilladelsen ikke på anden måde udgør en trussel mod forsyningssikkerheden i Unionen for de varer, der er omfattet af gennemførelsesforordning (EU) 2021/442.

               2.   For at afgøre, om betingelsen i stk. 1, litra b), er opfyldt, vurderer medlemsstatens kompetente myndighed følgende forhold:

                           a)

                           om bestemmelseslandet for udførslen begrænser sin egen udførsel til Unionen af varer, der er omfattet af gennemførelsesforordning (EU) 2021/442, eller af de råmaterialer, som de er fremstillet af, enten ved lov eller på anden måde, herunder gennem indgåelse af kontraktlige aftaler med producenterne af disse varer

                           b)

                           de relevante betingelser i bestemmelseslandet for udførslen, herunder den epidemiologiske situation, vaccinationsraten og den eksisterende tilgængelighed af varer, der er omfattet af gennemførelsesforordning (EU) 2021/442.

               3.   Når Kommissionen vurderer udkastet til beslutning som meddelt af medlemsstatens kompetente myndighed i henhold til artikel 2, stk. 4, i gennemførelsesforordning (EU) 2021/442, evaluerer den også, om betingelsen i nærværende artikels stk. 1, litra b), er opfyldt, under hensyntagen til de forhold, der er anført i stk. 2.

            Artikel 3
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes i seks uger fra ikrafttrædelsen.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 24. marts 2021.

                  På Kommissionens vegne

               Ursula VON DER LEYEN

                  Formand

            (1)  EUT L 83 af 27.3.2015, s. 34.

            (2)  Kommissionens gennemførelsesforordning (EU) 2021/111 af 29. januar 2021 om at gøre udførslen af visse varer betinget af fremlæggelse af en udførselstilladelse (EUT L 31 I af 30.1.2021, s. 1).

            (3)  Kommissionens gennemførelsesforordning (EU) 2021/442 af 11. marts 2021 om at gøre udførslen af visse varer betinget af fremlæggelse af en udførselstilladelse (EUT L 85 af 12.3.2021, s. 190).


title: Kommissionens gennemførelsesforordning (EU) 2021/530 af 22. marts 2021 om tarifering af visse varer i den kombinerede nomenklatur

text:
                  26.3.2021

                  DA

                  Den Europæiske Unions Tidende

                  L 106/49

         KOMMISSIONENS GENNEMFØRELSESFORORDNING (EU) 2021/530
         af 22. marts 2021
         om tarifering af visse varer i den kombinerede nomenklatur
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
         ud fra følgende betragtninger:

                     (1)

                     For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages bestemmelser vedrørende tariferingen af de i bilaget omhandlede varer.

                     (2)

                     Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

                     (3)

                     Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.

                     (4)

                     Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.

                     (5)

                     Foranstaltningerne i denne forordning er i overensstemmelse med udtalelse fra Toldkodeksudvalget —

               VEDTAGET DENNE FORORDNING:

            Artikel 1
            De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.

            Artikel 2
            Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 22. marts 2021.

                  På Kommissionens vegne

               Gerassimos THOMAS

                  Generaldirektør

                  Generaldirektoratet for Beskatning og Toldunion

            (1)  EUT L 269 af 10.10.2013, s. 1.

            (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (EFT L 256 af 7.9.1987, s. 1).

            BILAG

                        Varebeskrivelse

                        Tarifering
                        (KN-kode)

                        Begrundelse

                        (1)

                        (2)

                        (3)

                        Et bærbart håndholdt elektromekanisk apparat til personlig hudpleje. Apparatet er ovalt og måler ca. 75 × 80 × 30 mm. Det har et vandtæt kabinet og en indbygget elektromotor, der laver vibrationer (soniske pulseringer).
                        Apparatets yderside er fremstillet af silikone med allergivenlige silikonebørster på begge sider. Apparatets overflade er inddelt i tre zoner, som hver har børster med forskellig tykkelse. På forsiden af apparatet er der en tænd/sluk-knap og en knap til at øge/mindske pulseringsintensiteten.
                        Apparatet er beregnet til rensning af ansigtshuden med et renseprodukt og vibrationsbørster. I forbindelse med rensningen af huden skabes der desuden en yderligere effekt i form ansigtsmassage via pulseringerne.
                        Apparatet er af den art, som normalt anvendes til husholdningsbrug, rejser osv.

                        8509 80 00

                        Tarifering i henhold til almindelig tariferingsbestemmelse 1 og 6 vedrørende den kombinerede nomenklatur, bestemmelse 3 til afsnit XVI sammenholdt med bestemmelse 3 til kapitel 90, bestemmelse 4 b) til kapitel 85 samt teksten til KN-kode 8509  og 8509 80 00
                        Apparatet fungerer som et husholdningsapparat til rensning af ansigtet (se også de forklarende mærkninger til HS, pos. 8509 , første afsnit) og har ligeledes en massagefunktion, men sidstnævnte er kun en hjælpefunktion. I henhold til bestemmelse 3 til afsnit XVI skal maskiner, der er indrettet til at udføre to eller flere (komplementære) funktioner, tariferes på grundlag af hovedfunktionen. Tarifering under pos. 9019  som massageapparater er derfor udelukket.
                        Apparatet skal derfor tariferes under KN-kode 8509 80 00  som et elektromekanisk husholdningsapparat med indbygget elektromotor.


title: Kommissionens gennemførelsesforordning (EU) 2021/531 af 22. marts 2021 om tarifering af varer i den kombinerede nomenklatur

text:
                  26.3.2021

                  DA

                  Den Europæiske Unions Tidende

                  L 106/52

         KOMMISSIONENS GENNEMFØRELSESFORORDNING (EU) 2021/531
         af 22. marts 2021
         om tarifering af varer i den kombinerede nomenklatur
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
         ud fra følgende betragtninger:

                     (1)

                     For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages bestemmelser vedrørende tariferingen af de i bilaget omhandlede varer.

                     (2)

                     Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

                     (3)

                     Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.

                     (4)

                     Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.

                     (5)

                     Foranstaltningerne i denne forordning er i overensstemmelse med udtalelse fra Toldkodeksudvalget —

               VEDTAGET DENNE FORORDNING:

            Artikel 1
            De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.

            Artikel 2
            Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 22. marts 2021.

                  På Kommissionens vegne

               Gerassimos THOMAS

                  Generaldirektør

                  Generaldirektoratet for Beskatning og Toldunion

            (1)  EUT L 269 af 10.10.2013, s. 1.

            (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (EFT L 256 af 7.9.1987, s. 1).

            BILAG

                        Varebeskrivelse

                        Tarifering
                        (KN-kode)

                        Begrundelse

                        (1)

                        (2)

                        (3)

                        En kameralinsefatning af metal og plast med en bajonetkobling og med følgende mål: ca. 92 × 86 × 35,1 mm.
                        Varen er bestemt til montering forrest på det digitale videokamera mellem videokameraet og objektivet.
                        Den er udformet, således at objektiver kan anvendes sammen med digitale videokameraer med en anden størrelse på fastgørelsesgevindet, og muliggør mekanisk kontrol af blænde ved at justere blændeanordningen.

                        9002 11 00

                        Tarifering i henhold til almindelig tariferingsbestemmelse 1 og 6 vedrørende den kombinerede nomenklatur, bestemmelse 1 m) til afsnit XVI, bestemmelse 2 b) til kapitel 90 og teksten til KN-kode 9002  og 9002 11 00 .
                        Tarifering under pos. 8529  som en del, der udelukkende eller hovedsagelig anvendes til apparater henhørende under pos. 8525  til 8528  er udelukket, fordi varen ikke er væsentlig for det digitale videokameras funktion.
                        Idet varen gør det muligt at anvende objektiver sammen med digitale videokameraer med en anden størrelse på fastgørelsesgevindet, øger den objektivernes anvendelsesmuligheder. Derfor skal varen betragtes som tilbehør, der udelukkende eller hovedsagelig kan anvendes med objektiver under pos. 9002 (jf. Domstolens dom af 16. juni 2011, Unomedical, C-152/10, ECLI:EU: C:2011:402, præmis 29, 30 og 34). Tarifering under pos. 8479  som en maskine med selvstændig funktion, ikke andetsteds tariferet i kapitel 84, er udelukket, fordi varen er nærmere omfattet af en position i et andet af nomenklaturens kapitler (se også forklarende bemærkninger til HS, pos. 8479 , andet stykke, punkt b)).
                        Varen skal derfor tariferes under KN-kode 9002 11 00  som tilbehør til objektiver under pos. 9002 .


title: Kommissionens gennemførelsesforordning (EU) 2021/532 af 22. marts 2021 om tarifering af visse varer i den kombinerede nomenklatur

text:
                  26.3.2021

                  DA

                  Den Europæiske Unions Tidende

                  L 106/55

         KOMMISSIONENS GENNEMFØRELSESFORORDNING (EU) 2021/532
         af 22. marts 2021
         om tarifering af visse varer i den kombinerede nomenklatur
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
         ud fra følgende betragtninger:

                     (1)

                     For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages bestemmelser vedrørende tariferingen af de i bilaget omhandlede varer.

                     (2)

                     Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

                     (3)

                     Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.

                     (4)

                     Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.

                     (5)

                     Foranstaltningerne i denne forordning er i overensstemmelse med udtalelse fra Toldkodeksudvalget —

               VEDTAGET DENNE FORORDNING:

            Artikel 1
            De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.

            Artikel 2
            Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 22. marts 2021.

                  På Kommissionens vegne

               Gerassimos THOMAS

                  Generaldirektør

                  Generaldirektoratet for Beskatning og Toldunion

            (1)  EUT L 269 af 10.10.2013, s. 1.

            (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).

            BILAG

                        Varebeskrivelse

                        Tarifering
                        (KN-kode)

                        Begrundelse

                        (1)

                        (2)

                        (3)

                        Et apparat (en såkaldt »kamerastation« eller »alt-i-én-optager«), der er samlet i et enkelt kabinet, hvis dimensioner er ca. 33 × 23 × 8 cm, og som består af følgende komponenter:

                                    —

                                    passive og aktive elementer

                                    —

                                    en processor

                                    —

                                    et grafikkort

                                    —

                                    et internt hukommelsesdrev (harddisk).

                              Apparatet har ingen TV-tuner.
                        Apparatet har følgende grænseflader: RJ45, USB, VGA, SPF og HDMI samt en integreret switch med otte porte og PoE-funktionalitet (»Power over Ethernet« — spændingsforsyning gennem netværkskabel).
                        Det er udstyret med et operativsystem til standardiserede automatiske databehandlingsmaskiner. Det er også forudkonfigureret og udstyret med særlig »kamerastyringssoftware«, og der medfølger licenser til otte kanaler.
                        Apparatet er konstrueret til at modtage lyd- og videodata via en telekommunikationsgrænseflade (og internetprotokol (IP)) fra op til otte overvågningskameraer (IP-kameraer). Dataene kan lagres på den interne harddisk eller på en ekstern lagerenhed (via USB-grænsefladen), eller apparatet kan sende dataene via telekommunikationsnet til en anden IP-adresse (f.eks. til en server, en switch, en mobiltelefon eller en automatisk databehandlingsmaskine).
                        Apparatet kan tilsluttes en monitor eller et display og et tastatur. Det frembydes med henblik på anvendelse i sikkerheds- og overvågningssystemer.

                        8521 90 00

                        Tarifering i henhold til almindelig tariferingsbestemmelse 1 og 6 vedrørende den kombinerede nomenklatur, bestemmelse 3 til afsnit XVI, bestemmelse 5 E) til kapitel 84 og teksten til KN-kode 8521  og 8521 90 00 .
                        Apparatet er i medfør af sine objektive egenskaber beregnet til at fungere sammen med op til otte kameraer til videoovervågning. En maskine, der til dette formål optager kamerasignaler og enten kan sende dem til en anden IP-adresse eller gengive dem på en skærm eller monitor, udfører en selvstændig funktion, som ikke er databehandling, jf. bestemmelse 5 E) til kapitel 84. (Se også Domstolens dom af 17. marts 2005, Ikegami Electronics, C-467/03, ECLI:EU:C:2005:182.) Tarifering under pos. 8471  som en automatisk databehandlingsmaskine er derfor udelukket.
                        Apparatet er indrettet til at udføre to eller flere komplementære funktioner som omhandlet i bestemmelse 3 til afsnit XVI, nemlig transmission og modtagelse af data henhørende under pos. 8517  og videooptagelse og -gengivelse henhørende under pos. 8521 .
                        På grundlag af apparatets objektive egenskaber er hovedfunktionen videooptagelse i et sikkerheds- og overvågningssystem. Transmission og modtagelse af data er blot en sekundær funktion, der har til formål at forbedre funktionen af det system, hvori apparatet tages i brug. Tarifering under pos. 8517 er derfor udelukket. (Se også Domstolens dom af 25. februar 2016, G.E. Security, C-143/15, ECLI:EU:C:2016:115, præmis 55-57).
                        Apparatet skal derfor tariferes som andre videooptagere eller videogengivere, også med indbygget tuner, under KN-kode 8521 90 00 .


title: Rådets gennemførelsesforordning (EU) 2021/538 af 26. marts 2021 om gennemførelse af artikel 21, stk. 2, i forordning (EU) 2016/44 om restriktive foranstaltninger på baggrund af situationen i Libyen

text:
                  29.3.2021

                  DA

                  Den Europæiske Unions Tidende

                  L 108/8

         RÅDETS GENNEMFØRELSESFORORDNING (EU) 2021/538
         af 26. marts 2021
         om gennemførelse af artikel 21, stk. 2, i forordning (EU) 2016/44 om restriktive foranstaltninger på baggrund af situationen i Libyen
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) 2016/44 af 18. januar 2016 om restriktive foranstaltninger på baggrund af situationen i Libyen og om ophævelse af forordning (EU) nr. 204/2011 (1), særlig artikel 21, stk. 2,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:

                     (1)

                     Rådet vedtog den 18. januar 2016 forordning (EU) 2016/44.

                     (2)

                     På grundlag af en gennemgang foretaget af Rådet bør oplysningerne om én person udgå.

                     (3)

                     Bilag III til forordning (EU) 2016/44 bør derfor ændres i overensstemmelse hermed —

               VEDTAGET DENNE FORORDNING:

            Artikel 1
            Bilag III til forordning (EU) 2016/44 ændres som anført i bilaget til nærværende forordning.

            Artikel 2
            Denne forordning træder i kraft den 3. april 2021.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 26. marts 2021.

                  På Rådets vegne

               A.P. ZACARIAS

                  Formand

            (1)  EUT L 12 af 19.1.2016, s. 1.

            BILAG
            I forordning (EU) 2016/44, bilag III (Liste over fysiske og juridiske personer, enheder eller organer, jf. artikel 6, stk. 2), del A (Personer), udgår punkt 18 (vedrørende GHWELL, Khalifa).


title: Kommissionens gennemførelsesforordning (EU) 2021/540 af 26. marts 2021 om ændring af gennemførelsesforordning (EU) nr. 809/2014 for så vidt angår visse meddelelsesforpligtelser, kontrol på stedet af ansøgninger om husdyrstøtte og betalingsanmodninger i forbindelse med dyrerelaterede støtteforanstaltninger og af indgivelsen af enkeltansøgninger, støtteansøgninger eller betalingsanmodninger

text:
                  29.3.2021

                  DA

                  Den Europæiske Unions Tidende

                  L 108/15

         KOMMISSIONENS GENNEMFØRELSESFORORDNING (EU) 2021/540
         af 26. marts 2021
         om ændring af gennemførelsesforordning (EU) nr. 809/2014 for så vidt angår visse meddelelsesforpligtelser, kontrol på stedet af ansøgninger om husdyrstøtte og betalingsanmodninger i forbindelse med dyrerelaterede støtteforanstaltninger og af indgivelsen af enkeltansøgninger, støtteansøgninger eller betalingsanmodninger
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (1), særlig artikel 62, stk. 2, første afsnit, litra a) og b), og artikel 78, stk. 1, litra b) og c), og
         ud fra følgende betragtninger:

                     (1)

                     I henhold til artikel 9, stk. 3, i Kommissionens gennemførelsesforordning (EU) nr. 809/2014 (2) skal medlemsstaterne hvert år senest den 15. juli meddele Kommissionen en rapport om de foranstaltninger, der er truffet for at forvalte og føre kontrol med den frivillige koblede støtte vedrørende det foregående kalenderår. Erfaringen har vist, at det eksisterende krav om en årlig meddelelse om disse foranstaltninger er blevet overflødig i det nuværende integrerede forvaltnings- og kontrolsystem. Af forenklingshensyn bør dette krav udgå.

                     (2)

                     Hvis der foretages kontrol i form af monitorering, jf. artikel 40a i gennemførelsesforordning (EU) nr. 809/2014, indhenter medlemsstaterne oplysninger, der kan tyde på, at der muligvis også er tale om manglende overholdelse af de støtteordninger og støtteforanstaltninger, der er omfattet af klassisk kontrol på stedet. Disse oplysninger bør anvendes til at tilskynde til overholdelse og til at forbedre nøjagtigheden af data i forvaltnings- og kontrolsystemet. Støttemodtagerne bør desuden have mulighed for at ændre deres enkeltansøgning, støtteansøgning eller betalingsanmodning for at rette unøjagtigheder og undgå sanktioner. Af forenklingshensyn og hensynet til øget sikkerhed bør dette afspejles i artikel 11, stk. 4, i gennemførelsesforordning (EU) nr. 809/2014.

                     (3)

                     Erfaringen har vist, at medlemsstaterne bør have større fleksibilitet med hensyn til at fastsætte den sidste frist for indgivelse af enkeltansøgningen, støtteansøgninger eller betalingsanmodninger som omhandlet i artikel 13, stk. 1, i gennemførelsesforordning (EU) nr. 809/2014 for bedre at kunne tage hensyn til deres særlige omstændigheder og navnlig ændrede klima- og vejrforhold. Denne tilgang bør også gælde for de datoer for indgivelse af ændringer, der er omhandlet i artikel 15, stk. 2, i nævnte forordning.

                     (4)

                     Hvis en medlemsstat anvender den ansøgningsfrie ordning, bør støttemodtagerne gøres opmærksomme på, at manglende overholdelse med hensyn til ordningen for identifikation og registrering af kvæg, får og geder af alle potentielt støtteberettigede dyr bør tages i betragtning ved beregningen af støtten og anvendelsen af administrative sanktioner. Tilfælde af manglende overholdelse bør imidlertid vurderes i lyset af de specifikke regler, der er fastsat i artikel 30, stk. 4, i Kommissionens delegerede forordning (EU) nr. 640/2014 (3), og i overensstemmelse med artikel 31 i nævnte forordning ved pålæggelse af administrative sanktioner.

                     (5)

                     I betragtning af at den opfølgende kontrol, der kræves i henhold til artikel 33a, stk. 1, i gennemførelsesforordning (EU) nr. 809/2014, kan vedrøre meget små beløb, samtidig med at den medfører uforholdsmæssigt store administrative byrder, bør medlemsstaterne have mulighed for at begrænse den population af landbrugere, der skal underkastes denne opfølgende kontrol. Med henblik herpå bør den tærskelværdi for ikke at fortsætte inddrivelser, der er fastsat i artikel 54, stk. 3, første afsnit, litra a), i forordning (EU) nr. 1306/2013, anvendes som et gennemsigtigt og ikkediskriminerende benchmark.

                     (6)

                     Erfaringen har vist, at indfasning af kontrol i form af monitorering i henhold til artikel 40a i gennemførelsesforordning (EU) nr. 809/2014 kan tage mere end to år afhængigt af det pågældende områdes størrelse eller processens kompleksitet. Medlemsstaterne bør derfor have længere tid til gradvist at gøre fremskridt hen imod gennemførelsen af denne kontrol på hele deres område.

                     (7)

                     For at hjælpe medlemsstaterne med bedre at forberede deres beslutninger om anvendelse af kontrol i form af monitorering er der behov for yderligere tid til at udarbejde de relevante meddelelser. Fristen for indgivelse af disse meddelelser bør derfor forlænges, både med hensyn til kontrol af støtteberettigelsesbetingelserne og krydsoverensstemmelse.

                     (8)

                     For at kontrollen på stedet kan være effektiv i forbindelse med dyrerelaterede ordninger, er det nødvendigt at sikre, at hvis en medlemsstat ikke anvender en opbevaringsperiode, eller hvis opbevaringsperioden ikke kan fastsættes på forhånd, eller hvis opbevaringsperioden begynder, inden støtteansøgningen eller betalingsanmodningen er indgivet, skal denne kontrol foretages i den periode, hvor dyrene kan give ret til udbetaling eller støtte. Det bør desuden præciseres i artikel 42, stk. 1, i gennemførelsesforordning (EU) nr. 809/2014, at denne forpligtelse også gælder for kontrol på stedet, der foretages som følge af en forhøjelse af kontrolprocenten, jf. artikel 35 i nævnte forordning, hvis det er relevant.

                     (9)

                     Gennemførelsesforordning (EU) nr. 809/2014 bør derfor ændres.

                     (10)

                     For at sikre, at denne forordnings regler er så effektive som muligt, bør den finde anvendelse på støtteansøgninger, ansøgninger om støtte og betalingsanmodninger, der indgives for ansøgningsår eller præmieperioder, der begynder den 1. januar 2021 eller senere.

                     (11)

                     Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger og Udvalget for Udvikling af Landdistrikterne —

               VEDTAGET DENNE FORORDNING:

            Artikel 1
            I gennemførelsesforordning (EU) nr. 809/2014 foretages følgende ændringer:

                        1)

                        I artikel 9 udgår stk. 3

                        2)

                        Artikel 11, stk. 4, første afsnit, andet og tredje punktum, affattes således:
                        »Resultaterne meddeles støttemodtagerne rettidigt for at støtte dem i at opfylde kriterierne for støtteberettigelse, tilsagn og andre forpligtelser. Medlemsstaterne kan anvende de foreløbige resultater for de enkelte parceller, jf. artikel 40a, stk. 1, første afsnit, litra d), som oplysninger, der er relevante for den indledende kontrol af støtteordninger og støtteforanstaltninger, der ikke er underlagt kontrol i form af monitorering. Hvis en medlemsstat beslutter at gøre dette, finder artikel 40a, stk. 4, ikke anvendelse på de oplysninger, der meddeles støttemodtagerne i forbindelse med den indledende kontrol.«

                        3)

                        I artikel 13, stk. 1, første afsnit, udgår andet og tredje punktum

                        4)

                        I artikel 15, stk. 2, foretages følgende ændringer:

                                    a)

                                    Første afsnit affattes således:
                                    »Ændringer, der foretages i henhold til stk. 1, meddeles den kompetente myndighed inden udløbet af den af medlemsstaten fastsatte sidste frist.«

                                    b)

                                    I andet afsnit udgår første punktum.

                        5)

                        Artikel 21, stk. 4, tredje afsnit, litra b), affattes således:

                                    »b)

                                    støttemodtageren er bekendt med, at alle potentielt støtteberettigede dyr, som konstateres ukorrekt identificeret eller registreret i ordningen for identifikation og registrering af dyr, vil blive betragtet som ikkefastslåede dyr i overensstemmelse med artikel 31 i delegeret forordning (EU) nr. 640/2014, medmindre de er omfattet af de særlige regler, der er fastsat i artikel 30, stk. 4, i nævnte forordning.«

                        6)

                        I artikel 33a, stk. 1, indsættes følgende afsnit:
                        »Medlemsstaterne kan beslutte at udelukke støttemodtagere, hvis nedsatte administrative sanktion ville svare til de beløb, for hvilke medlemsstaterne kan beslutte ikke at fortsætte en inddrivelse i overensstemmelse med artikel 54, stk. 3, første afsnit, litra a), i forordning (EU) nr. 1306/2013, fra denne opfølgende kontrol på stedet.«

                        7)

                        Artikel 40a, stk. 3, andet afsnit, affattes således:
                        »Den kompetente myndighed kan beslutte at foretage kontrol i form af monitorering af støttemodtagere under en støtteordning eller en støtteforanstaltning i områder, der er udvalgt på grundlag af objektive og ikkediskriminerende kriterier. Den kompetente myndighed udvider disse områder væsentligt i hvert på hinanden følgende år.«

                        8)

                        Artikel 40b affattes således:

                           »Artikel 40b
                           Meddelelser
                           Medlemsstaterne meddeler senest den 1. februar hvert kalenderår Kommissionen om deres beslutning om at anvende kontrol i form af monitorering i det pågældende kalenderår og angiver alle ordninger eller foranstaltninger eller typer af operationer og alle områder, der er underlagt kontrol i form af monitorering.
                           Kommissionen stiller senest den 1. november hvert kalenderår en skabelon til rådighed til fremsendelse af meddelelserne, hvoraf de elementer, der skal indgå i meddelelsen, udførligt fremgår.«

                        9)

                        Artikel 42, stk. 1, andet afsnit, affattes således:
                        »Hvis medlemsstaten har fastsat en periode i overensstemmelse med artikel 21, stk. 1, litra d), skal mindst 50 % af minimumskontrolprocenten for kontroller på stedet, jf. henholdsvis artikel 32, 33 og 35, fordeles over denne periode for den dyrerelaterede støtteordning eller den dyrerelaterede støtteforanstaltning. Hvis der derimod ikke anvendes nogen opbevaringsperiode, hvis opbevaringsperioden ikke kan fastsættes på forhånd, eller hvis opbevaringsperioden begynder, inden støtteansøgningen eller betalingsanmodningen er indgivet, skal al kontrol på stedet, jf. artikel 32, 33 og 35, fordeles over den periode, hvor et dyr kan give ret til betaling eller støtte.«

                        10)

                        Artikel 70b affattes således:

                           »Artikel 70b
                           Meddelelser
                           Inden den 1. februar i det kalenderår, hvor de begynder at foretage kontrol i form af monitorering, meddeler medlemsstaterne Kommissionen deres beslutning om at anvende kontrol i form af monitorering i overensstemmelse med artikel 70a.«.

            Artikel 2
            Denne forordning træder i kraft på tredjedagen efter offentliggørelsen i Den Europæiske Unions Tidende.
            Den anvendes i forbindelse med støtteansøgninger, ansøgninger om støtte og betalingsanmodninger for ansøgningsår eller præmieperioder, der begynder fra den 1. januar 2021.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 26. marts 2021.

                  På Kommissionens vegne

               Ursula VON DER LEYEN

                  Formand

            (1)  EUT L 347 af 20.12.2013, s. 549.

            (2)  Kommissionens gennemførelsesforordning (EU) nr. 809/2014 af 17. juli 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT L 227 af 31.7.2014, s. 69).

            (3)  Kommissionens delegerede forordning (EU) nr. 640/2014 af 11. marts 2014 om supplerende regler til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, betingelserne for afslag eller tilbagetrækning af betalinger og administrative sanktioner vedrørende direkte betalinger, støtte til udvikling af landdistrikterne og krydsoverensstemmelse (EUT L 181 af 20.6.2014, s. 48).